  Виталий Пронин ИжСюресъёс волялозы Шоркарысь сюрес фондлы элькун бюджетысь туэ 500 сюрс манет висъямын, со тырмыны кулэ ог 420 сюрс квадрат метр сюресъёсты тупатъяны.Городысь гопчиськем интыосты волятыны вазенгес ик кутскемын ни, та нуналъёсы дорожникъёс потозы асфальт вӧлдыны. Кыӵе сюресъёсты нырысь ик тупатъяно - та пумысен мылкыдзэс веразы городын улӥсьёс, Интернет пыр куара сётон радъямын вал. Озьы списоке шоркарысь бадӟым ульчаосын ӵош шедизы кварталъёс вискысь пролкаос но.ВоткаЭктон вальс 9-тӥ мае Вотка итӥськоз Россиын ортчись «Вормон вальс» ужрадэ.Воткаын улӥсьёс но куноос ож вакытъёсысь гуръёс улсын тодазы ваёзы песянайёссылэсь но песятайёссылэсь кыдёкысь 1945-тӥ арын 9-тӥ мае вальсын бергамзэс. Эктон кутскоз 19 часын, отчы вань мылкыд карисьёс пыриськыны быгатозы.Нялтас вераса, та чебер, тунсыко ужрадэ Россиен ӵош пыриськыны мылкыд каризы Армения, Белоруссия, Казахстан, Киргизия но Таджикистан.ДэбесЗэмос патриотъёс Ёросын улӥсьёс данъясько: куинез пиоссы 9-тӥ мае Москваысь Быдӟым Вормонлы сӥзем парадэ пыриськозы.Вадим Молчанов - вуоно офицер, Воронежысь военной училищеын дышетске. Нош Влад Баженов но Юрий Тугбаев чугун сюрес войскоосын службазэс нуо. Ваньзы таос туж егитэсь на ке но, асьсэды котыр ласянь зэмос патриотэн, адӟем карымонэн возьматӥзы ни. Со понна ик соослы парадэ пыриськыны дан усиз.БалезиноЭшъясько пичиысен Кыкетӥзэ ортчиз «Песянае но мон» вожвылъяськон. Балезиноысь сяна, отчы Красногорск ёросысь но Глазов городысь 13 песянайёс пыриськизы. Юрттӥськизы соослы нунокъёссы, нылпи садъёслэн коллективъёссы.Вожвылъяськонэ пыриськисьёс возьматыны кулэ вал шаерамы улӥсь покчи калыкъёслэсь сямъёссэс, йылолъёссэс. Озьы учкисьёс но, асьсэос конкурсэ пыриськисьёс но тодматскизы удмуртъёслэн, ӟучъёслэн, бигеръёслэн, чувашъёслэн но армянъёслэн культураенызы. Вормисен лыдъямын Балезино каргуртысь Надежда Урасинова но Катя нунокез. Но жюри пусйиз: вань песянайёс но нунокъёс сӥлы карымонэсь вал.УваГорд атаслы пумит Егит экологъёс мыло-кыдо пыриськизы Россиын ортчись тылпуэн нюръяськонлы сӥзем «АнтиПалыч» ужрадэ.«Егит эколог» огазеяськонлэн ёзчиосыз Ува каргуртлэн шор площадяз мадизы горд атаслэн кышкытлыкез сярысь, люкылӥзы тылпу потонэз алонлы сӥзем листовкаос-ӧтёнъёс.Нылпиослы ужрадэз ортчытыны юрттӥзы Уваысь лесничествоын ужасьёс но спасательёс.КизнерУтись-вордӥсь палэзьпу Кизнер черкогуртысь 9 классъем школаын дышетскисьёс, Быдӟым Вормонлы сӥзьыса, палэзьпу мерттӥзы. Со аллея, пе, школаез но гуртэз утись-возьмась луоз, улыны кужым сётоз.Школалэн директорезлэн воштӥсез Нина Крючкова верамъя, ужрадэ пыриськизы вань классъёсын дышетскись нылпиос. Юрттӥськыны куд-ог анай-атайёс но лыктӥзы. Писпуосты угось ваёно вал нюлэскысь. Мерттэмын 70 палэзьпу. Арлыдоос но нылпиос, та аллеяетӥ ортчыкузы, котьку ик тодазы ваёзы Быдӟым оже бырем солдатъёсты.Дасяз Элина Кумачёва  